Dinamo a participat în weekend la Final Four-ul din EHF European League de la Hamburg, pe care l-a încheiat pe locul patru. Cu toate acestea, pentru “dulăi” toate obiectivele au fost îndeplinite, atât pe plan european, cât şi pe plan intern, unde au câştigat toate trofeele.
Marea dilemă este dacă Dinamo va primi un wild card pentru următoarea ediţie din EHF Champions League. Din informaţiile FANATIK, oficialii clubului au reuşit să rezolve în mare măsură ecuaţia şi Dinamo va juca, în proporţie de 99% în Champions League.
La începutul stagiunii precedente a fost o mare dezamăgire pentru Dinamo faptul că nu a primit invitaţie de a juca în cea mai importantă competiţie, în contextul unei campanii spectaculoase de transferuri, în frunte cu Luka Cindric (Barcelona), Vladimir Cupara (Veszprem) sau Miklos Rosta (Pick Szeged).
Mai mult, după cum Xavi Pascual a dezvăluit într-un interviu pentru FANATIK înainte de Final Four, vedetele “dulăilor” aveau clauze în contract prin care puteau pleca dacă echipa nu juca în Champions League, dar au ales să meargă în continuare împreună:
“Am vorbit cu toţi jucătorii, care au avut clauze prin care puteau pleca dacă nu jucăm Champions League. Am vorbit cu ei şi toţi au luat decizia de a rămâne la Dinamo, să atingem toate obiectivele şi cred că a fost decizia corectă pentru toţi”, a spus Pascual.
Astfel, Dinamo a reuşit să se califice în Final Four-ul din European League, acolo unde a încheiat pe locul patru. Din informaţiile noastre, Dinamo se va întoarce în Champions League la anul şi a anunţat deja câteva transferuri spectaculoase.
Dinamo l-a transferat pe Branko Vujovic de la Industria Kielce şi pe Haniel Langaro de la Barcelona. Pe postul de portar vine de la Steaua şi Ionuţ Iancu, alte mutări fiind aşteptate în echipa din Şoseaua Ştefan cel Mare.
Din informaţiile FANATIK, la începutul acestei săptămâni va avea loc o şedinţă între preşedintele CS Dinamo, Ionuţ Popa, David Barrufet, preşedintele secţiei de hadbal şi Xavi Pascual pentru a pune la punct strategia de transferuri.
“Dulăii” vor să întărească linia de 9 metri şi caută câteva transferuri prin care să întărească şi defensiva. Printre numele vehiculate se numără Ian Tarrafeta sau Domen Novak. Dinamo va juca miercuri ultimul meci din acest sezon, restanţa cu CSM Bucureşti, prilej cu care vor primi şi medaliile de campioni.
Situaţia wild-card-urilor din Champions League pentru sezonul viitor arată bine pentru Dinamo. Favorite să primească wild card sunt Pick Szeged, HC Zagreb, vicecampioanele Franţei şi Portugaliei. Iar următoarea echipă “îndreptăţită” ar fi Dinamo.
Rămâne de văzut unde vor evolua “dulăii” pe teren propriu în următoarea ediţie din EHF Champions League. Dacă Sala Polivalentă va fi renovată, este posibil ca Dinamo să fie nevoită să joace în afara Bucureştiului.